Laste õhtune voodisseminek võib olla nii armas rutiin kui ka suurim õudusunenägu. See, milliseks magamaminek kujuneb, sõltub vanematest. Muidugi võib õhtuse iseseisva magamamineku saavutada ka karmi unekooliga, kuid enne viimaste abinõude rakendamist, proovi ära need võimalused.
Muidugi tahad sa lapse õhtul kiiresti, õigeaegselt ja kisata-vaidluseta voodisse saada, kuid selle saavutad sa alles siis, kui laps ise on veendunud, et see on talle parim. Magamajäämisrutiin on hea maharahunemiseks, jutuajamisteks ja tingimusteta armastuse väljendamiseks. Lapsed, kes tunnevad et on armastatud ja et neist hoolitakse, tunnevad end ka magama minnes turvalisemalt.
Abistavad nipid, et õhtune voodisseminek oleks meeldiv tegevus
Varu selleks aega
Magamajäämisega seonduvad rutiinid võtavad lausa kuni tunnikese. See on nii sellepärast, et magama jäädakse lapse ajaarvamise järgi. Sa ei saa kiirustada oma kolmeaastast, et ta kiiremini voodisse läheks. Üldise rutiini alla kuulub pesemine, magamisriietesse ronimine, päeva meeldivate asjade üle arutamine, kaisutamine ja unejutt, väike veelonks, kallistus ja head ööd soovimine. Pole siis ime, et kogu kupatus terve tunni aega võtab. Sina võibolla soovid, et see läheks kiiremini, kuid selleni jõuad siis, kui laps tunneb end piisavalt iseseisvana, et omal algatusel voodisse minna.
Harjuta lapsele sisse kindel rutiin
Lapsed vajavad magamijäämiseks niikaua meie abi, kuni nad on võimelised kogu magamisega kaasneva rutiini iseseisvalt läbi tegema. Magamajäämisrutiin tekitab turvatunde. Kui laps teab, mida teha, muudab see keerulises ja segases maailmas toimetulemise lihtsamaks. Nii ei ole ka pimedas magamajäämine enam nii hirmus. Rutiinide loomine on seda väärt! See aitab lapsel lõpuks iseseisvalt magama minna ja ka öösel ülesärkamise korral saab ta olukorraga hakkama ja ei pea sinu juurde jooksma.